text: Mindretal på feriemesse
  26 februar 2012 kl. 11.28
  Flere danskere skal lokkes på ferie i Sydslesvig, og det håber Sydslesvigsk Forening at opnå ved at være med på udstillingen Ferie for Alle i Herning i denne weekend.
  Herning Messe-Center har med Ferie for Alle - Skandinaviens største rejsemesse - i de senere år oplevet en forrygende udvikling med op til 66.000 besøgende.
  Hundredvis af danske og udenlandske messestande lokker de besøgende med nyttige informationer og fristende tilbud - og altså også Sydslesvigsk Forening.
   
  Sydslesvig som ferie- og oplevelsesmål præsenteres i Danmarksferie-Hallen på stand C 2510. 
  Ligesom i fjor er det igen Grænseforeningen, Feriebørnskontoret og  SSF, der sammen ønsker at gøre danskerne opmærksomme på, at grænselandet er andet og mere end billige dåseøl og afgiftsfrie, fede fødevarer - selvom der bliver lokket med smagsprøver af det gode Flensborg-øl.
  